寄廉仲載
作者：王洋
朝代：宋

paragraphs: 吾州阿載志尚古，瓦豆鉶羹列尊俎。
存心淡泊自有餘，過眼浮華俱不與。
但知古人力可到，不管今人棄如土。
白頭老子舉嘆嗟，黄口小兒方靳侮。
淮田平衍真樂所，地遠溪山老清苦。
天教置子一壑中，句曲海東疏藥圃。
道中小吏三四家，邑前傍海饒桑麻。
初疑一飯不可飽，那知歲久今爲家。
别君十年勞肺腑，遣問寒溫訪兒女。
一書還我報何如，志老益堅無軟語。
喜君書語談古人，身雖隔遠心相親。
扁舟何日載樽酒，共泛清江千尺綸。